《和姜伯辉见赠醉吟画诗》
宋代·郭祥正

苍崖一万丈，中写白玉泉。飞鸟度不得，而我长攀缘。

洗尽心地垢，吟成元化篇。更复有何物，一樽当我前。

忽逢姜伯辉，爽量涵水渊。开谈了无迹，所得全于天。

便欲脱青衫，泛我江东船。结交要终始，相忘复颓然。

径呼妙手画，秋江霜景全。冰轮正卓午，照影无颇偏。

谁能骑蹇驴，世路空流连。咄哉可以往，挥手从飞仙。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。